Title: Käsittelemme tietoa
Course: Digiturvastartti > Section: Opiskele ja tee

Tiedon käsittelylle on rajoitteita

Opiskeluissa ja työtehtävissä käsittelemme usein tietoa, joka ei ole omaamme. Tällaisen tiedon käyttöön liittyy vastuu – sen käyttöä rajoittavat muun muassa:

- tekijänoikeudet (esim. kuvat, tekstit, ohjelmistot)
- käyttöoikeudet (esim. lisenssiehdot tai rajattu pääsy)
- omistajan antamat ohjeet, kuten sopimuksissa sovitut rajoitteet (esim. salassapitoehdot)
- lainsäädäntö, kuten rikoslaki, julkisuuslaki, ja erityisesti tietosuojalainsäädäntö

Erityistä huomiota on kiinnitettävä henkilötietojen käsittelyyn (ks. Tietosuoja)

Muista: Tiedon lainmukainen ja vastuullinen käyttö ei ole pelkkä muodollisuus – se on osa ammatillista osaamista ja digiturvallisuutta.

Tekijänoikeudet saattavat olla hankalia

Tekijänoikeuksiin liittyvät kysymykset nousevat usein esiin, kun käytetään verkosta löytyvää materiaalia opetuksessa tai opiskelussa. Mikä on sallittua ja mikä ei? Mihin tarvitaan lupa ja mitä saa näyttää? Tällä sivulla on joitakin yleisiä tilanteita, joita voi tulla vastaan opetustyössä tai opintojen aikana.

Google-kuvien käyttö opetusmateriaalissa

Google-haulla löytyneen kuvan käyttöön ei ole yksiselitteistä vastausta. Kun kopioit materiaalia Internetistä, tarkista aina kuvan käyttöoikeudet ja pyydä lupa tarvittaessa.

Voit hyödyntää esimerkiksi kuvia, joiden käyttö on sallittu Creative Commons -lisenssillä. Huomioi, että:

- lisenssiehdoissa voi olla rajoituksia (esimerkiksi kaupallisen käytön tai muokkaamisen osalta)
- tekijä on yleensä mainittava kuvan yhteydessä (tekijän nimi, lähde, lisenssityyppi)

YouTube-videon näyttäminen opetuksessa

Myöskään YouTube-videon käytössä ei ole yksiselitteistä sääntöä. Käyttöä rajoittavat sekä tekijänoikeuslaki että YouTuben käyttöehdot. Turvallinen tapa esittää YouTube-video luennolla:

- videolla on Creative Commons -lisenssi tai muu selkeä lupa opetuskäyttöön
- video esitetään YouTuben omalla toistimella (esim. upotettu soittimena tai YouTuben verkkosivulla)

Muiden käyttömuotojen osalta on olemassa riski rikkoa tekijänoikeuksia tai palvelun ehtoja.

Elokuvien jakaminen verkossa

Internetistä ladatun elokuvan jakaminen edelleen Internetiin on lähes aina tekijänoikeuden vastaista. Tämä koskee erityisesti kaupallisten elokuvayhtiöiden omistamaa materiaalia.

Yle Areenan video luentotallenteessa

Ylen Areenasta näytettävän videon esittäminen opetuksessa on sallittua, mutta videon tallentaminen luennolle ei ole. Videota ei saa sisällyttää luentotallenteeseen tai näyttää etäyhteyden kautta, jos opiskelijalla on mahdollisuus tallentaa se.

Sama sääntö koskee myös yrityksiltä saatua materiaalia – tarkista aina erikseen nauhoitus- ja jakooikeudet.

Kuten huomaat, ei ole olemassa kyllä-ei-vastausta joka tilanteeseen. Muista siis tarvittaessa perehtyä aiheeseen lisää osana opintojasi tai työtäsi.

Millaista tietoa sinulla on?

Millaista tietoa sinulla on hallussasi? Me kaikki tuotamme ja vastaanotamme päivittäin suuria määriä tietoa, joka voi olla joko digitaalisessa tai analogisessa muodossa. Usein emme tule edes ajatelleeksi, millaista tietoa meillä kotona on, tai miten hyvin se on turvassa.

Muistilista: Mieti erityisesti seuraavia tietotyyppejä:
- Henkilökohtaiset tiedostot ja valokuvat
- Pankkitiedot ja tunnukset
- Viralliset asiakirjat kuten todistukset ja sopimukset
- Terveyteen tai omaisuuteen liittyvä tieto

Miten olet suojannut nämä tiedot erilaisten ongelmatilanteiden varalta, kuten:

- tulipalo tai vesivahinko
- tietokoneen tai laitteen hajoaminen
- paperien haalistuminen tai tuhoutuminen
- varkaus tai tietojen katoaminen

Mieti hetki: Tee nopea kotietsintä mielessäsi! Mitä tietoa sinulla on tallessa? Miten olet varautunut niiden suojaamiseen?

Tietoa on eri muodoissa

Digitaalinen tieto tarkoittaa kaikkea sitä tietoa, joka on tallennettu tietoteknisiin työkaluihin, kuten tietokoneisiin, puhelimiin tai pilvipalveluihin. Tämä tieto voi sijaita esimerkiksi kotona, työpaikalla tai verkossa, usein useassa eri paikassa samanaikaisesti. Digitaalinen tieto on helposti kopioitavissa, ja kopiot ovat yleensä laadultaan samanlaisia kuin alkuperäinen.

Analoginen tieto tarkoittaa fyysisiä muotoja olevia tietoja, kuten paperisia asiakirjoja, muistiinpanoja tai kirjoja. Näistä tiedoista on usein olemassa vain yksi kappale. Ne voivat vaurioitua helposti esimerkiksi tulipalossa, kastuessa tai ajan kuluessa. Lisäksi niiden kopiointi voi heikentää tiedon laatua.

Harjoitus: Mieti alla olevia tietoryhmiä. Valitse jokaisen kohdan pudotusvalikosta, missä muodossa tieto sinulla on ja miten se on suojattu.

- Valokuvat ja videot
Feedback: Sekä digitaalisessa että analogisessa muodossa
- Päiväkirjat
Feedback: Sekä digitaalisessa että analogisessa muodossa
- Luottokortit
Feedback: Sekä digitaalisessa että analogisessa muodossa
- Sähköpostit
Feedback: Digitaalisessa muodossa
- Passi
Feedback: Analogisessa muodossa

Kaikki eivät käsittele tietoa samalla tavalla

Edellä esitettyihin kysymyksiin ei oikeastaan ole oikeita ja vääriä vastauksia.

Valokuvat ja videot

Valokuvat ja videot ovat pääasiassa digitaalisessa muodossa. Esimerkiksi kännyköiden kuva- ja videomateriaalia käytetään muistiinpanovälineenä päivittäisessä toiminnassa. Toisaalta kuva-albumit ja usein myös vanhempien kenkälaatikot ovat pullollaan tavallisia paperivalokuvia – analogista muotoa siis löytyy edelleen.

Päiväkirjat

Päiväkirjojen käyttö esimerkiksi opetuksen arvioinnissa on lisääntynyt. Digitaaliset päiväkirjat ovat yleistyneet, ja niitä voidaan pitää puhelimessa, tabletissa tai verkossa. Päiväkirjaksi voi kutsua myös esimerkiksi Facebook- tai Instagram-tiliäsi. Monet silti käyttävät edelleen perinteistä paperista päiväkirjaa – nämä muodot täydentävät toisiaan.

Sopimukset, takuutodistukset ja ostokuitit

Sopimuksia tehdään yhä paperilla, mutta yhä useammin myös digitaalisesti. Monet yritykset tallentavat takuut tai kuitit omiin sähköisiin järjestelmiinsä ja tarjoavat niihin pääsyn verkon kautta asiakkaille.

Reseptit ja sairauskertomukset

Reseptit ovat nykyisin pääsääntöisesti sähköisiä. Samoin monet terveyteen liittyvät tiedot ovat yhä useammin digitaalisesti saatavilla esimerkiksi Omakanta-palvelun kautta.

Sähköpostit

Sähköposti on puhtaasti digitaalista viestintää. Monet tärkeät tiedot, esimerkiksi varausvahvistukset, kuitit ja asiakirjat, toimitetaan sähköpostitse. Siksi sähköpostin käyttöön ja suojaukseen kannattaa kiinnittää erityistä huomiota.

Mihin tietojasi tallentuu?

Kun seuraavan kerran menet kotiin, ostat uuden laitteen, käyt lääkärissä tai otat valokuvia perheestäsi – pysähdy hetkeksi miettimään:

Mitä tietoa juuri syntyi tai mitä tietoa sinulle annettiin?
Jokainen arjen teko voi tuottaa arvokasta tietoa – joskus huomaamattasi.

• Ostitko uuden puhelimen tai kannettavan tietokoneen? Sinne tallentuu nopeasti henkilökohtaisia tiedostoja, kuvia, salasanoja ja viestintää.
• Saitko lääkärissä uuden sähköisen reseptin tai sairaskertomuksen? Tieto tallentuu terveysjärjestelmään, mutta oletko tarkistanut, kuka siihen pääsee?
• Otitko lomalla kuvia läheisistäsi? Entä missä kuvat nyt ovat – pilvessä, muistitikulla vai vain puhelimessa?

Nämä tilanteet eivät ehkä tunnu erityisiltä, mutta ne kaikki liittyvät tiedon syntymiseen, vastaanottamiseen ja säilyttämiseen.

Pyri tunnistamaan:
- Millainen merkitys kyseisellä tiedolla on elämässäsi?
- Missä muodossa se on – digitaalisena, analogisena vai molempina?
- Missä se sijaitsee – laitteessa, verkossa, muistitikulla, paperilla?
- Kuka pääsee siihen käsiksi ja miten sen käyttö on suojattu?

Ennen kaikkea: suunnittele, miten varmistat tärkeän tiedon säilyvyyden ja eheyden. Mieti esimerkiksi, tarvitsetko varmuuskopioita, suojakoteloita, salasanasuojausta tai ohjeita läheisillesi. Yksittäinen arjen teko voi vaikuttaa paljon, jos jotain yllättävää tapahtuu, kuten laitteen rikkoutuminen, tulipalo tai varkaus.

Digitaalisessa maailmassa vastuu on usein käyttäjällä. Siksi tietoon liittyvä tietoisuus ja suunnitelmallisuus ovat paras turvasi.

Tietoa tallentuu moneen paikkaan

Tietoa tallentuu moneen paikkaan joko tietoisesti tallennettuna tai käyttäjän tietämättä. Pohdi hetkinen missä sinun tietojasi on tallentuneena ja valitse listoista kohdallasi mahdollinen vaihtoehto.

- - Verkkopalvelimilla, ulkoisilla ja sisäisillä kovalevyillä
- - Paperilla kansioissa, albumeissa, kenkälaatikossa
- - Patterin takana, hiirimaton alla, patjan alla tai sukassa
- - Pilvipalveluissa

Tietoa tallentuu moneen paikkaan

Verkkopalvelimilla jne.

Kaikilla meillä on erilaisia verkkopalveluita ja tietokoneen sisäisiä kovalevyjä. Monella meistä on myös DVD/CD-levyjä ja USB-muisteja.

Paperille, albumeihin, kenkälaatikoihin

Kenkälaatikossa saattaa olla vielä valokuvia isovanhemmilla, paperikansioita ja kuva-albumeja löytyy lähes jokaisesta taloudesta.

Pilvipalveluihin

Pilvipalveluiden käytön rajoittaminen omien tietojen käsittelyssä on erittäin vaikeaa. Pilvipalveluiksi luetaan myös kansalaisen sähköiset reseptit, joten suomalaisena kaikilla meistä on tietoa pilvipalvelussa. Ja jos sinulla on kännykkä, tabletti, tietokone tai olet ostanut jotain verkosta niin sinusta on jäänyt jotain tietoa pilvipalveluihin.

Patterin taakse, hiirimaton alle, patjan alle tai sukkaan

On ehkä toivottavaa, ettei sinulla ole tärkää tietoa patterin takana, hiirimaton alla, patjan alla eikä sukassa. Ei ole kuitenkaan aivan tavatonta löytää tietoturvatarkastuksissa salasanoja paperilapulla työpisteeltä.

Ekosysteemien jäsenyys ei tarkoita, että kaikki ovat pilvessä

Kun ostat uuden mobiililaitteen, olipa kyseessä puhelin, tabletti tai älykello, se ei ole vain yksittäinen laite. Se liittyy lähes aina osaksi suurempaa ekosysteemiä, kuten Applen iCloudia, Googlen pilvipalveluita tai Samsungin omia sovelluksia.

Mitä ekosysteemi tarkoittaa?
Käytännössä laitteesi pyrkii automaattisesti siirtämään ja synkronoimaan tietojasi, kuten yhteystietosi, kuvasi, asetuksesi ja jopa salasanasi toimittajan pilvipalveluun.

Arjessa saatat käyttää laitetta:

- valokuvien ja videoiden ottamiseen
- kuittiarkistona tai muistilappuna
- terveystietojen ja sijaintien tallentamiseen

Vaikka laitteesi synkronoi tietoa pilveen, kaikki sovellukset eivät välttämättä käytä samaa pilvipalvelua. Esimerkiksi valokuva voi tallentua iCloudiin, mutta viestit tai ladatut tiedostot voivat olla vain laitteella, tai jossain kolmannen osapuolen pilvessä, kuten Dropboxissa tai WhatsAppin omassa varmuuskopiointiratkaisussa.

Miksi tällä on väliä?
Riippumatta siitä, missä tietosi ovat, tietojen katoamisen riski on aina olemassa, esimerkiksi tekninen vika, sovelluksen poisto tai laitteen rikkoutuminen voivat tuhota arvokasta sisältöä pysyvästi.

Siksi on tärkeää pysähtyä miettimään:

- Missä tietoni oikeasti sijaitsevat?
- Ovatko ne varmuuskopioitu useampaan paikkaan?
- Vastaavatko tallennusratkaisut tiedon merkitystä ja arvoa elämässäni?

Muista: tieto ilman suunnitelmaa on riski. Varmista, että tärkeä sisältö on suojattu, äläkä jätä sitä vain oletusten varaan.

Miten olen huolehtinut tiedon säilyvyydestä?

Moninainen tallennus aiheuttaa haasteen tiedon säilyvyydelle. Yksi tapa ei riitä eikä ole myöskään mahdollista sanoa että "kaikki tietoni on digitaalisessa muodossa turvallisessa pilvipalvelussa". Varsinkin pitkäaikaiseen säilyttämiseen on hyvä miettiä kuinka kauan tallennusväline on luotettava (muistikortti, ulkoinen kiintolevy, pilvipalvelu, DVD-levy, jne.).

Mieti seuraavilla sivuilla olevia kysymyksiä, edellisiä tallennuspaikkoja sekä erilaisia tiedon tallennusmuotoja. Yksi säilyttämistapa ei aina suojaa kaikkia ongelmia vastaan. Ovatko tietosi suojassa?

Uhkana varkaus

Mitkä seuraavista suojaavat tallennettua tietoa varkautta vastaan? Valitse sopivimmat

- - Alkuperäinen tai kopio kassakaapissa
- - Alkuperäinen keittiön kaapissa
- - Kopio kirjahyllyssä

Varkausuhka

Edellä esitettyihin kysymyksiin ei jälleen ole ainoita oikeita ja vääriä vastauksia, koska tiedon suojaaminen on aina riskienhallintaa. Oleellista on muistaa mitä uhkaa vastaan olet suojausta miettimässä.

Alkuperäinen tai kopio kassakaapissa

Kyllä! Kassakaappi on hyvä suoja varkautta vastaan, varsinkin jos se on niin kookas ja painava että sen kantaminen ulos talosta on vaikeaa. Usein varkaat jättävät sen rauhaan, koska kodeissa on helpommin rahaksi muutettavaa saatavilla.

Alkuperäinen keittiön kaapissa

Ehkäpä ei sittenkään. Alkuperäisen tallentaminen odottamattomaan paikkaan voi suojata huolimatonta tai kiireistä varasta vastaan. Se ei kuitenkaan ole suositeltava suojaustapa.

Kopio kirjahyllyssä

Ei välttämättä. Jos varas on huolimaton niin saattaa olla ettei hän löydä kirjahyllyssä olevaa kopiotasi. Toisaalta varas voi viedä kaiken, jolloin kopiokin häviää. Kopion säilyttäminen helposti saatavilla ei siis suojaa varkautta vastaan.

Uhkana tulipalo

Mitkä seuraavista suojaavat tallennettua tietoa tulipaloa vastaan?

- Alkuperäinen tai kopio pankin tallelokerossa
- Tiedot synkronoituna pilvipalveluun
- Alkuperäinen kenkälaatikossa vaatehuoneen hyllyllä
- Varmuuskopio kassakaapissa kotona

Tulipalon aiheuttaman riskin pienentäminen

Alkuperäinen tai kopio ystävällä tallessa

Kyllä! Jos kotona sattuisi tulipalo, on erinomainen suoja säilyttää tiedosta kopio kodin ulkopuolella. Yksi perinteinen ratkaisu on ollut pankin tallelokero, joka tarjoaa hyvän suojan paitsi tulipalolta, myös varkauksilta ja vesivahingoilta.

Nykyisin tallelokeroita tarjoavia pankkeja on kuitenkin vain harvassa. Mitä tämä kertoo? Siirrymmekö kohti täysin digitaalisia ja hajautettuja varmuuskopiointimalleja?

Alkuperäinen kenkälaatikossa

Valitettavasti ei. Kenkälaatikko ei tarjoa minkäänlaista suojaa tulipaloa, kosteutta tai murtovarkaita vastaan. Vaikka se olisi piilossa, fyysisen tuhon edessä se on avuton.

Tiedot synkronoituna pilvipalveluun

Aivan oikein. Pilvipalvelu tarjoaa tehokkaan suojan, esimerkiksi kodin tulipalon tai laitteen rikkoutumisen varalle, kunhan tiedot todella ovat siellä. Synkronoinnin toimivuus ja pilven luotettavuus on hyvä tarkistaa säännöllisesti.

Varmuuskopio kassakaapissa kotona

Ei yleensä. Kotikäyttöön tarkoitetut kassakaapit suojaavat lähinnä varkauksilta, eivät välttämättä kuumuudelta tai kosteudelta. Vain erityisesti tulenkestävät kassakaapit suojaavat digitaalista tietoa, kuten ulkoisia kovalevyjä tai USB-muisteja. Ne ovat usein hintavia ja harvinaisia, joten tähän vaihtoehtoon ei voi yleisesti luottaa.

Uhkana vahinko

Mitkä seuraavista toimenpiteistä auttavat suojaamaan itse aiheutetun vahingon varalta?

- - Varmuuskopion säilyttäminen kotona erillisellä ulkoisella levyllä tai usb-tikulla
- - Digitaaliset kuvat paperilla
- - Pilvipalveluun tallennetaminen
- - Tiedoston asettaminen kirjoitussuojatuksi

Vahinkoriskin pienentäminen

Varmuuskopiointi ulkoiselle levylle tai USB-tikulle

Kyllä! Tiedon kopiointi erilliselle tallennusvälineelle, kuten USB-tikulle tai ulkoiselle kovalevylle, tarjoaa tehokkaan suojan laiterikkoja, haittaohjelmia ja vahinkopoistoja vastaan. Varmuuskopion tulisi sijaita fyysisesti eri paikassa kuin alkuperäinen tieto.

Kuvien tulostaminen paperille

Kyllä. Paperikuvat säilyttävät muistoja ajalta, jolloin digitaaliset tallennusratkaisut eivät vielä olleet käytössä – ja ne ovat yhä hyvä tapa säilyttää tärkeitä kuvia sukupolvelta toiselle. Ne eivät ole yhtä helposti jaettavissa, mutta voivat kestää aikaa yllättävän hyvin.

Pilvipalvelussa

Ei täysin. Pilvipalveluun synkronointi ei ole varsinainen varmuuskopiointi, sillä synkronointi kopioi myös virheet ja poistot. Varmuuskopiona toimii vain erillinen, tarkoituksella tallennettu kopio pilvipalvelussa – ei automaattinen synkronointi.

Tiedoston kirjoitussuojaus

Aivan oikein. Kirjoitussuojattua tiedostoa ei voi vahingossa ylikirjoittaa tai tuhota ilman erillisiä toimenpiteitä. Tämä tuo lisäturvan tärkeille tiedostoille, kuten mallipohjille tai alkuperäisdokumenteille.

Uhkana hajoaminen tai kadottaminen

Mitkä seuraavista toimintatavoista suojaavat tietoa puhelimen tai tietokoneen hajoamista ja katoamista vastaan?

- - Synkronoin laitteen tiedot pilvipalveluun
- - Varmuuskopioin laitteen tiedot pilvipalveluun
- - Kopioin tiedot USB-tikulle
- - Varmuuskopioin tiedot puhelimessa tai tietokoneessa olevalle erilliselle muistikortille

Laitteen hajoamisen aiheuttaman riskin pienentäminen

Varmuuskopiointi erilliselle muistikortille ja USB-muistitikulle

Kyllä! Tietojen tallentaminen erilliselle tallentimelle, esim. muistikortille, levylle tai USB-tikulle suojaa tehokkaasti, esimerkiksi laitteen rikkoutumiselta, ohjelmistovirheiltä ja vahinkopoistoilta. Muista säilyttää kopio turvallisesti kodin ulkopuolella.

Synkronoin tiedot Pilvipalveluun

Ei täysin. Pelkkä synkronointi pilvipalveluun ei ole varmuuskopio. Jos poistat tai vahingoitat tiedoston laitteellasi, sama voi tapahtua myös pilvessä, riippuen laite- ja pilvipalveluasetuksistasi. Varmuuskopiona toimii vain erikseen tallennettu kopio, ei automaattinen synkronointi.

Varmuuskopioin tiedot pilvipalveluun

Kyllä! 3-2-1-varmuuskopiointitaktiikka on erinomainen tapa suojata tietoa, jossa tiedostosta on olemassa kolme kopiota vahinkojen varalle. Tässä taktiikassa kaksi varmuuskopiota sijaitsevat eri media-alustoilla, esimerkiksi yksi päätelaitteesi paikallismuistissa, toinen pilvipalvelussa. Kun pidät kolmannen varmuuskopion ulkoisella tallentimella erillään päätelaitteestasi ja pilvipalvelustasi, tiedot ovat turvassa, vaikka pilvipalvelun tai päätelaitteen tiedot vaarantuisivat. Pilvipalvelun varmuuskopio suojaa ulkoisen tallentimen ja päätelaitteen katoamisen varalta, jolloin voit palauttaa tiedot sillä laitteella, jolla otat yhteyttä pilvipalveluusi.

Uhkana tiedon kadottaminen

Mitkä seuraavista toimintatavoista antavat turvaa tiedon katoamista vastaan?

- - Pidän valokuvat ja videot sekä ulkoisella kovalevyllä että pilvipalvelussa
- - Säilytän sopimukset kirjahyllyssä, pilvipalvelussa ja tärkeimmät kassakaapissa
- - Tallennan pankin käyttäjätunnuksesta valokuvan pilvipalveluun
- - Säilytän kodin tärkeät paperit mapitettuna kirjahyllyssä

Tiedon katoamisriskin pienentäminen

Pidän valokuvat ja videot USB-tikulla

Ei välttämättä. USB-tikut ovat nykyisin pieniä ja suurikapasiteettisia – juuri siksi ne voivat helposti hävitä. Merkittävää tietoa katoaa päivittäin, kun USB-tikku unohtuu, hajoaa tai katoaa kokonaan. Ne eivät siis ole paras ratkaisu pitkäaikaiseen säilyttämiseen ilman lisävarmistuksia.

Tallennan pankin käyttäjätunnuksen valokuvan pilvipalveluun

Hmm... miksipä ei – teknisesti. Pilvipalvelu on hyvä paikka säilyttää tietoa katoamisen varalta: tieto on helposti saatavilla useista laitteista ja eri paikoista. Mutta tässä kohtaa on tärkeä kysyä: onko *juuri tämän tyyppisen* tiedon säilyttäminen pilvipalvelussa järkevää tietoturvan näkökulmasta? Varmuuskopiointina kyllä, mutta arkaluontoisen tiedon suoja vaatii huolellista harkintaa ja mahdollisesti erillistä salausta.

Säilytän kodin tärkeät paperit mapitettuna kirjahyllyssä

Kyllä! Tietojen järjestelmällinen säilyttäminen vähentää kadottamisen riskiä. Kun tärkeille asiakirjoille on selkeä paikka ja tapa säilyttää niitä, ne ovat helpommin löydettävissä. Mutta kysymys kuuluu: mikä olisi kodin kirjahyllyn *digitaalinen vastine*? Entä sen varmuuskopio?

Älä unohda saatavuutta

Useat säilytystavat suojaavat monia ongelmia vastaan, mutta eivät kaikkia.

On hyvä suunnitella tiedon säilyvyys erilaisia riskejä ja tilanteita varten -  unohtamatta, että suojaamisella on aina hintansa. Mieti myös, ovatko tiedot saatavilla juuri silloin, kun niitä tarvitset.

Pilvipalveluja mainostetaan usein varmoina ja ikuisina tallennuspaikkoina. On totta, että ne tarjoavat monessa tapauksessa luotettavamman säilytysratkaisun kuin kotikoneen kiintolevy. Kuitenkin käytännössä pilvipalvelun käyttö siirtää luotettavuushaasteen laitteistosta internet-yhteyteen, koska jos verkkoyhteys katkeaa, eivät tiedot ole käytettävissä.

Erityisesti saatavuuden ja onnettomuuksien näkökulmasta voi olla järkevää säilyttää, esimerkiksi perheen yhteiset ja kriittiset tunnukset myös fyysisessä muodossa, kuten paperilla lukitussa kaapissa.

- Tiedon synkronointi ei ole varmuuskopiointia: Jos poistat tiedoston laitteeltasi, poisto voi synkronoitua automaattisesti pilveen, eikä palautus ole kaikissa palveluissa enää mahdollinen.
- Muista inhimilliset virheet: Synkronointi ei suojaa omaa huolimattomuutta vastaan.

Pohdintatehtävä: Oletko varautunut tilanteeseen, jossa et pääse käsiksi pilvipalveluun tallennettuihin tietoihin? Entä jos käyttäjätunnuksesi kaapataan tai identiteettisi varastetaan?