Title: Miksi minun pitäisi välittää digiturvasta?
Course: Digiturvastartti > Section: Opiskele ja tee

Toimimme päivittäin digitaalisessa ympäristössä

Digitaalisella turvallisuudella eli digiturvalla pyritään varmistamaan, että digitaalinen toimintaympäristömme on luotettava, turvallinen ja saatavilla. Digitaalisen arjen ja työelämän suojaaminen vaatii yhteistyötä ja yhteisiä toimintamalleja.

Opetuksessa, tutkimuksessa ja hallinnollisissa toimissa käsitellään jatkuvasti suurta tietomäärää, josta suuri osa on yksittäiseen henkilöön yhdistettävissä olevaa tietoa eli henkilötietoa.

Olitpa sitten opiskelija tai työntekijä, olet vastuussa:

- omista tiedoistasi ja tiedostoistasi
- toisten ihmisten tiedoista ja tiedostoista
- muiden organisaatioiden tiedoista, esimerkiksi yritykselle tehtävistä opinnäytteistä tai projektimateriaaleista
- työnantajasi tiedoista ja tiedostoista
- lain vaatimusten noudattamisesta, esimerkiksi henkilötietojen käsittelyssä

Organisaatioiden digitaalisen turvallisuuden käytännöt ja vastuut on määritelty lainsäädännön ja hyvien käytäntöjen mukaisesti esimerkiksi:

- tietosuojapolitiikassa
- tietoturvapolitiikassa
- tai muussa vastaavassa dokumentissa

Voiko digiturvaa ostaa kaupasta?

Yksinkertainen vastaus: Ei voi.

Pidempi vastaus: Kaupasta voi ostaa digitaalista turvallisuutta helpottavia ja ylläpitäviä työkaluja ja palveluita.

Jokaisen on itse tunnistettava, milloin hän käsittelee esimerkiksi henkilötietoja – olipa kyse opinnäytetöistä, sosiaalisen median käytöstä tai työtehtävistä.

Metropolian käytössä olevissa työkaluissa ja palveluissa on huomioitu tietoturva- ja tietosuojavaatimukset: Microsoft- ja Google-palveluiden tietoturvaa havainnoidaan palveluihin sisältyvillä työkaluilla, verkkolevyistä otetaan säännöllisesti varmuuskopioita, sähköpostia suodatetaan, paikallisverkon liikennettä valvotaan ja turvalliseen viestintään on saatavilla teknisiä ratkaisuja.

Vaikka kaupasta saa ohjelmistoja ja laitteita, jotka teknisesti tukevat tietoturvaa, niiden tehokas käyttö edellyttää perehtymistä ja suunnitelmallisuutta. Pelkkä tekniikka ei kuitenkaan riitä: ihmiset, toimintatavat ja organisaatiokulttuuri ovat ratkaisevassa asemassa. Esimerkiksi kalasteluviestien torjunnassa sähköpostin suodatus ei aina riitä — käyttäjän vastuulla on tunnistaa ja välttää riskit.

Digiturvan toteutumisessa tärkeintä on yksittäinen ihminen, joka:

- miettii, mitä voi tapahtua
- noudattaa ohjeita
- kysyy, kun on epävarma

Muista aina: myös sinun tehtäväsi on digitaaliseen ympäristöön liittyvien riskien tunnistaminen, pienentäminen ja niihin varautuminen.

Seuraavaksi siirryt miettimään tietoa, jota käsittelet 👉