Title: Sosiaalinen media
Course: Digiturvastartti > Section: Opiskele ja tee

Sosiaalisessa mediassa (some) toiminnalla on aina rooli

Opiskelijana ja vapaa-ajalla toimit yksityishenkilönä. Kuten yksityiselämässä muutenkin, sinä voit päättää, mitä tietojasi jaat ja mitä päätät pitää yksityisenä. Tämä vapaus koskee erityisesti sosiaalisen median käyttöä – voit itse määritellä, missä roolissa toimit missäkin ympäristössä.

Opiskelija- ja työntekijäroolien sekoittuminen alkaa usein jo opintojen aikana, kun teet esimerkiksi työelämälähtöisiä projekteja tai opinnäytetöitä. Mieti jo tässä vaiheessa, millaisen kuvan nykyinen tai tuleva työnantajasi voi sinusta saada sosiaalisen median kautta.

Henkilöstön osalta kyse on usein työnantajavastuusta ja edustamisesta. Jos somessa voi tunnistaa, että edustat työnantajaasi, sinuun kohdistuu lojaliteettivelvoite. Sananvapaus on perusoikeus, mutta se ei poista vastuuta: julkisesti jaettu sisältö voi vaikuttaa myös työnantajan maineeseen. Tämän vuoksi organisaatiossa on hyvä keskustella pelisäännöistä – milloin henkilö esiintyy työntekijänä tai asiantuntijana, ja milloin yksityishenkilönä. Entä onko työroolissa esiintyminen somessa toivottua tai odotettua?

Yksityisyyden suojeleminen onnistuu teknisesti ja sisällöllisesti:

- Erottele eri elämäsi roolit: opiskelija, työntekijä, yksityishenkilö.
- Luo profiileja eri tarkoituksiin tai käytä yksityisyysasetuksia rajataksesi, kuka näkee minkäkin sisällön.
- Älä käytä oppilaitoksen tai työnantajan sähköpostiosoitetta henkilökohtaisten some-palveluiden rekisteröinnissä.

Muista: Vaikka some on henkilökohtainen väline, se ei ole yksityinen. Jokaisella työntekijällä ja opiskelijalla on vastuu pohtia, miltä oma toiminta näyttää ulospäin – erityisesti silloin, kun se linkittyy organisaatioon ja vielä erityisemmin, jos kyseessä on työntantajasi.

Voidaanko minut pakottaa sosiaaliseen palveluun?

Usein kysytään:

- Voiko työnantaja tai oppilaitos vaatia liittymistä ulkopuoliseen some-yhteisöön?
- Onko esihenkilö velvollinen hyväksymään kaveripyynnön henkilökohtaiseen Facebookiin tai LinkedIniin?
- Onko alainen velvollinen hyväksymään kaveripyynnön henkilökohtaiseen Facebookiin tai LinkedIniin?

Vastaus kaikkiin kysymyksiin on: ei.

Jos työtehtävät edellyttävät viestintää tai näkyvyyttä sosiaalisessa mediassa, on siihen luotava erillinen työnantajan roolitunnus, kuten @KorkeakouluyhteisönViestinta. Näin yksityinen ja ammatillinen käyttö pysyvät erillään.

Huomaa myös, että joidenkin somepalveluiden käyttöehdot edellyttävät henkilökohtaista tunnusta. Tällöin työnantajan vaatimukset on sovitettava yhteen palvelun sääntöjen kanssa.

Sosiaalinen media on merkittävä sosiaalisen hakkeroinnin väline

Sosiaalisesta mediasta ja osallistumisesta koetaan olevan enemmän hyötyä kuin haittaa. Mitä julkisemmin olet esillä sosiaalisessa mediassa, sitä suuremmaksi kasvaa itseesi tai työnantajaasi kohdistuva uhka. Kun tietosi ovat helposti kerättävissä, kasvaa riski esimerkiksi identiteettivarkauksille ja käyttäjätunnusten väärinkäytöille. Kohdennetuissa hyökkäyksissä kartoitetaan aina henkilön tai organisaation sosiaalinen profiili – eli julkisista ja puolijulkisista lähteistä löytyvä tieto.

Sosiaalisessa mediassa toimii myös häiriköitä ja trolleja. Opettele tunnistamaan provosoivan käytöksen ja disinformaation tunnusmerkit. Ole erityisen varovainen osallistuessasi poliittisiin tai uskonnollisiin keskusteluihin – nämä herättävät usein voimakkaita reaktioita ja voivat altistaa tahalliselle häirinnälle. Selkeiden vedätysten ja valheellisten uutisten määrä on viime vuosina lisääntynyt huomattavasti.

Muista, että muiden henkilöiden tietojen tai kuvien jakaminen voi olla laitonta. Esimerkiksi toisen osoitteen, puhelinnumeron tai lasten kuvien julkaiseminen ilman lupaa voi johtaa oikeudellisiin seuraamuksiin. Itsestäsi voit kertoa mitä haluat – ne ovat sinun tietojasi. Mieti kuitenkin, voiko julkaisemasi sisältö vaikuttaa tulevaisuudessa esimerkiksi työnsaantiin tai maineeseesi?

Häirintä ja muu negatiivinen palaute

Tietyt aiheet saavat helpommin aikaan somekohuja ja saattavat altistaa häirinnälle. Tämä ei ole kuitenkaan syy vaieta näistä aiheista. Meidän tehtävämme korkeakouluna ja asiantuntijoina on tuoda tutkimustietoa julkisuuteen, niin päättäjien kuin kansalaisten tietoisuuteen, ja vähentää näin uskomusten ja väärän tiedon leviämistä.

Koska työantaja ei voi pakottaa esimerkiksi somee liittymiseen, ei työnantajalla ole velvollisuutta auttaa some-häirintään liittyen ellei häirintä kohdistu työantajalle kuuluvan some-tilin kautta tai ole yhteisön jäsenten välistä häirintää.

Jos kohtaat häirintää, ota yhteyttä esimerkiksi tutor-opiskelijaasi, esihenkilöösi tai henkilöstöhallintoon. Metropolian opiskelija tai henkilökunnan jäsen: Tutustu Metropolian ohjeisiin .