Title: Tekoäly
Course: Digiturvastartti > Section: Opiskele ja tee

Tekoälyn turvallinen käyttö

Tekoäly on tällä hetkellä laajasti keskusteltu aihe. Arkikielessä ja mediassa "tekoälyllä" viitataan usein tekoälyjärjestelmiin tai tekoälysovelluksiin, jotka kykenevät analysoimaan, tuottamaan ja käsittelemään tietoa ihmisen kaltaisesti.

Tekoäly mahdollistaa monia asioita, mutta sen käyttöön liittyy myös riskejä. EU:n tekoälyasetus määrittelee, millainen tekoälyn käyttö on sallittua, ja sitä sovelletaan suoraan myös Suomessa.

Kun käytät tekoälytyökaluja, on huomioitava erityisesti henkilötietojen suojaa koskeva lainsäädäntö. Tekoälysovelluksiin ei tule syöttää henkilötietoja – varsinkaan arkaluonteisia – sillä et voi enää hallita, mihin tieto päätyy tai ketkä sen voivat nähdä. Monissa palveluissa tekoälylle syötetty tieto voi myös päätyä EU:n ulkopuolelle ilman käyttäjän tietoista hyväksyntää.

Jos et ole varma, missä ja miten tekoälyä käytetään: ole erityisen tarkka siitä, mitä tietoa käsittelet. Sama pätee salassapidettäviin tietoihin, kuten liikesalaisuuksiin – vaikka ne eivät sisältäisikään henkilötietoja.

Tekoälyn mahdollisuuksia

- Oppiminen: Tukiäly voi auttaa opiskelussa ja tiedon prosessoinnissa.
- Sisällöntuotanto: Tekstin, kuvien ja datan analysointi voi nopeuttaa työskentelyä.
- Tietotyö: Automaatiolla voidaan tehostaa hallinnollisia ja rutiinitehtäviä.
- Innovointi: Tekoälyn avulla voidaan kehittää uusia ratkaisuja esimerkiksi kestävän kehityksen edistämiseksi.

Riski- ja ongelmakohtia

- Manipulointitekniikat ja tunteiden tunnistus työelämässä tai koulutuksessa voivat olla epäeettisiä.
- Haavoittuvien ryhmien – kuten vammaisten tai ikääntyneiden – tietojen käyttö voi johtaa syrjintään.
- Sosiaalinen pisteytys ja biometriset etätunnistukset julkisissa tiloissa ovat eettisesti ja oikeudellisesti arveluttavia.

Turvallisuusvinkit tekoälyn käyttöön

- Käytä vain hyväksyttyjä tekoälysovelluksia, joita organisaatiosi (esim. työnantaja tai korkeakoulu) suosittelee tai tarjoaa.
- Vältä henkilötietojen jakamista tekoälytyökaluille.
- Tarkista tietosuojakäytännöt ennen kuin otat palvelun käyttöön.
- Dokumentoi tekoälyn käyttö, etenkin arvioinnin ja päätöksenteon tukena.
- Varmista tiedon oikeellisuus ja objektiivisuus ennen sen hyödyntämistä.
- Estä tietojen käyttö mallin kehitykseen, jos se on mahdollista tekoälysovelluksen asetuksista.

Tekoälyasetuksesta

Tekoäly näkyy yhä useammin arjessa – opiskelussa, hallinnollisissa palveluissa ja työtehtävissä. Siksi on tärkeää ymmärtää, miten tekoälyn käyttöä säännellään. Euroopan unionin tekoälyasetus (AI Act) on vuonna 2024 voimaan tullut säädös, joka luokittelee tekoälyjärjestelmät neljään riskitasoon.

Mitä suurempi riski, sitä tiukemmat vaatimukset järjestelmän suunnittelulle, käytölle ja valvonnalle. Asetus koskee myös oppilaitoksia ja työelämää, ja vaikuttaa esimerkiksi siihen, miten tekoälyä voidaan käyttää opetuksessa, arvioinnissa tai opiskelijavalinnassa.

Kielletyt tekoälymuodot eivät kuulu oppilaitoksen tai työelämän arkeen, mutta suuri ja rajoittunut riski voivat olla osa opiskelijan tai henkilöstön kokemaa palvelua. Tekoälyn käyttö ei siis ole itsessään kiellettyä, mutta sen vastuullinen, läpinäkyvä ja tietoturvallinen käyttö on kaikille yhteinen velvoite.

1. Kestämätön riski – Kielletyt käyttötapaukset

Käyttö on kokonaan kielletty. Näihin kuuluvat tekoälyjärjestelmät, jotka muodostavat selkeän uhan ihmisten turvallisuudelle, oikeuksille tai vapaudelle.

- Käytännön esimerkki: Tunteiden tunnistaminen opiskelijoista tai työntekijöistä tekoälyn avulla.
- Miksi tämä koskee sinua: Koulutuksessa tai työpaikalla ei saa käyttää järjestelmiä, jotka pyrkivät analysoimaan kasvojen tai äänen perusteella, miten tunnet tai käyttäydyt.

2. Suuri riski – Sallittu tiukoin ehdoin

Tällaiset järjestelmät ovat sallittuja, mutta ne on suunniteltava ja käytettävä tarkkojen vaatimusten mukaisesti. Suuririskisiin sovelluksiin kohdistuu viranomaisvalvontaa.

- Käytännön esimerkki: Tekoälyn käyttö opiskelijoiden arvioinnissa, pääsykokeiden valvonnassa tai hakemusten automaattisessa käsittelyssä.
- Miksi tämä koskee sinua: Jos tekoäly arvioi suoritustasi tai vaikuttaa opiskelijavalintaan, järjestelmän on täytettävä asetetut läpinäkyvyys- ja oikeudenmukaisuusvaatimukset.

3. Rajoittunut riski – Sallittu, jos läpinäkyvyysvaatimukset täyttyvät

Nämä järjestelmät ovat sallittuja, kunhan käyttäjälle on selvää, että hän on vuorovaikutuksessa tekoälyn kanssa.

- Käytännön esimerkki: Chatbotit oppilaitoksen verkkosivuilla, tekoälyavustajat opintoneuvonnassa.
- Miksi tämä koskee sinua: Kun saat tietoa tai ohjausta tekoälyn kautta, sen pitää olla selvästi ilmoitettu – et saa luulla puhuvasi ihmiselle, jos kyseessä on tekoäly.*

4. Vähäinen riski – Sallittu vapaasti

Käyttö on sallittua ilman erityisiä vaatimuksia. Näitä käytetään usein arjessa esimerkiksi esteettisiin tai viihteellisiin tarkoituksiin.

- Käytännön esimerkki: Tekoälypohjaiset kuvasuodattimet, tekstin oikoluku, kalenterisuositukset.
- Miksi tämä koskee sinua: Käytät tällaisia työkaluja päivittäin, usein huomaamattasi. Niiden käyttö ei vaadi erillistä valvontaa.

Pohdintatehtävä: Tunnistatko jonkin tilanteen, jossa sinuun on mahdollisesti kohdistunut tekoälyn käyttö arvioinnissa, neuvonnassa tai päätöksenteossa? Miten tällainen käyttö olisi mielestäsi hyvä ilmoittaa opiskelijalle tai työntekijälle?