Title: Johdanto
Course: Digiturvastartti > Section: Opiskele ja tee

Johdanto

Kun olet tutustunut Aloita tästä -osioon, on opiskelun aika!

Aloita tutustumalla kurssin keskeisiin käsitteisiin ja jatka pohtimaan omaan rooliasi. Osa aiheista edellyttää pohdintatehtäviin vastaamista, osassa taas tärkeintä on, että tiedät mistä tulevaisuudessa löydät lisää tukea ja apua.

Kurssi koostuu Opiskele ja tee -osion oppitunneista ja niiden alisivuista. Eteneminen on suunniteltu tapahtuvan oppitunnilta toiselle siirtyen. Jos käyt välillä jossain muussa osassa, pääset takaisin kesken jääneelle oppitunnille napsauttamalla tunnin nimeä.

Antoisia ja turvallisia oppimishetkiä!

Jatka tämän Johdanto-oppitunnin Keskeiset käsitteet -alisivulle napsauttamalla Seuraava sivu -painiketta

Keskeiset käsitteet

Aloitetaan kurssi tarkastelemalla keskeisiä käsitteitä. Digitaalinen turvallisuus koostuu monista toisiinsa liittyvistä osa-alueista. Usein samoja käsitteitä käytetään eri yhteyksissä rinnakkain tai jopa sekaisin, mikä voi aiheuttaa hämmennystä.

Yhteinen ja selkeä käsitteistö auttaa varmistamaan, että ymmärrämme asiat samalla tavalla – riippumatta siitä, mistä näkökulmasta niitä tarkastelemme.

Käsitteiden ymmärtäminen auttaa myös hahmottamaan, miksi digiturvallisuus on kokonaisuus, jossa osa-alueet vaikuttavat toisiinsa. Esimerkiksi tietoturva ja tietosuoja menevät arjessa helposti sekaisin. Kurssilla käytettävä digiturva-käsite auttaa selkeyttämään tätä kokonaisuutta.

Tällä kurssilla keskeiset käsitteet määritellään seuraavasti:

- Digiturvallisuus (digitaalinen turvallisuus, digiturva)
  - Kokonaisvaltainen lähestymistapa digitaalisen toimintaympäristön luotettavuuden, turvallisuuden ja saatavuuden varmistamiseksi.
  - Käytetään käsiteltäessä kyberturvallisuutta erityisesti yksilön ja liiketoiminnan kannalta.

- Kyberturvallisuus
  - Tavoitetila, jossa kybertoimintaympäristöön voidaan luottaa ja sen toiminta on turvattu.
  - Kybertoimintaympäristö tarkoittaa ihmisten luomaa digitaalista toimintaympäristöä, joka maailmanlaajuisesti yhdistää informaatioteknologian, automatisoitujen ohjausjärjestelmien, internetin ja sosiaalisen median kautta toisiinsa ihmisiä ja laitteita valtioiden rajojen yli.

- Tietosuoja
  - Perusoikeus, joka turvaa henkilötietojen käsittelyä ja määrittelee, milloin ja millä edellytyksillä henkilötietoja voidaan käsitellä.
- Tietoturva
  - Tekniset ja organisatoriset toimenpiteet, joilla varmistetaan tiedon saatavuus, eheys ja luottamuksellisuus.

Seuraavaksi
Tutustumme näihin käsitteisiin käytännön esimerkkien ja tehtävien avulla. Kurssin aikana huomaat, miten nämä osa-alueet liittyvät toisiinsa ja miksi on tärkeää tarkastella niitä yhdessä.