Title: IT-palvelut ja -verkot
Course: Digiturvastartti > Section: Opiskele ja tee

Korkeakouluyhteisön IT-palvelujen käyttöohjeet

IT-palvelut ovat olennainen osa opiskelua, opetusta, tutkimusta ja hallintoa. Jotta palvelut toimisivat sujuvasti ja turvallisesti, on tärkeää noudattaa yhteisiä pelisääntöjä.

IT-palvelujen tarkoitus

- Työväline: Palvelut tukevat oppimista, tutkimusta ja työtä korkeakoulussa.
- Lakisääteinen käyttö: Käyttöä ohjaavat säännöt ja lait, joita on noudatettava.

Käyttöoikeudet ja vastuut

- Henkilökohtaisuus: Tunnukset ja käyttöoikeudet ovat aina henkilökohtaisia.
- Sääntöjen tuntemus: Käyttäjän vastuulla on tuntea ja noudattaa käyttöohjeita. Tarvittaessa kysy tukea Helpdeskistä.

Yksityiskäytön rajoitukset

- Kohtuullisuus: Kevyt yksityinen käyttö on sallittua, kunhan se ei häiritse muita tai kuormita järjestelmiä.

Hyvät käytännöt IT-palvelujen käytössä

Alla olevat suositukset auttavat pitämään yhteisön tietoturvan ja toimintaympäristön kunnossa:

1. Aktiivinen tietoturva: Pidä ohjelmistot ajan tasalla, käytä vahvoja salasanoja ja monivaiheista tunnistautumista.
2. Varovaisuus verkossa: Älä avaa epäilyttäviä liitteitä tai klikkaa tuntemattomia linkkejä.
3. Tietojen varmuuskopiointi: Säilytä tärkeät tiedostot varmuuskopioituna.
4. Yksityisyyden suoja: Käsittele henkilötietoja vastuullisesti, tietosuoja huomioiden.
5. Yhteisön kunnioitus: Käytä palveluita oikein ja vältä sopimattomia käyttötapoja. Huomioi organisaatiokohtaiset käytännöt, erityisesti salassa pidettävien tietojen osalta.

Muista: Jokainen käyttäjä vaikuttaa yhteisön digiturvallisuuteen. Pienillä teoilla, kuten huolellisella salasanan käytöllä ja päivityksistä huolehtimisella, voidaan ehkäistä suuria riskejä.

Korkeakouluympäristön suojatut verkot

Korkeakouluissa on käytössä erilaisia suojattuja verkkoyhteyksiä, joilla pyritään takaamaan turvallinen ja luotettava pääsy internetiin sekä kampuskohtaisiin resursseihin. Tällä sivulla käydään läpi korkeakouluympäristön keskeisimmät verkkotyypit.

Turvallisten verkkoyhteyksien ymmärtäminen ja käyttö ovat keskeisiä digiturvataitoja korkeakouluympäristössä. Verkkoyhteyksien avulla voidaan varmistaa sekä turvallinen tiedonsiirto että sujuva liikkuminen eri kampusten ja verkkoresurssien välillä – myös silloin, kun työskentelet toisessa korkeakoulussa tai etänä.

Eduroam-verkko

- Mikä on Eduroam? Eduroam (education roaming) on turvallinen maailmanlaajuinen roaming-palvelu, joka on suunniteltu erityisesti kansainväliselle tutkimus- ja koulutusyhteisölle.
- Toimintaperiaate: Eduroam mahdollistaa opiskelijoiden, tutkijoiden ja henkilökunnan helpon verkkoyhteyden käytön kampuksella ja muissa korkeakouluissa maailmanlaajuisesti. Pystyt muodostamaan yhteyden verkkoon korkeakoulukohtaisella käyttäjätunnuksellasi.
- Turvallisuus: Eduroam-yhteys on salattu ja suojattu, mikä tekee siitä turvallisen vaihtoehdon internetin käyttöön kampuksella ja sen ulkopuolella.

Korkeakoulun sisäverkko ja VPN-yhteys

- Sisäinen verkko: Korkeakoulun sisäverkko sisältää resursseja ja ohjelmistoja, jotka eivät ole julkisesti saatavilla internetissä. Nämä palvelut ovat käytettävissä vain kampuksen sisällä.
- VPN-yhteys: VPN (Virtual Private Network) mahdollistaa turvallisen yhteyden korkeakoulun sisäverkkoon myös kampuksen ulkopuolelta. VPN-yhteys salaa tiedonsiirron ja suojaa tietosi.
- Ei ole sama asia kuin julkinen verkko: Vaikka sisäverkko on oma verkkoympäristönsä, se eroaa World Wide Webistä eli globaalista internetistä, johon muodostat yhteyden esimerkiksi Google Chromella tai Safari-selaimella. Kun googletat ohjelmiston, löydät sen avoimesta verkosta, mutta et löydä sisäverkossa olevaa ohjelmaa. VPN-yhteyden avulla voit käyttää näitä sisäverkon palveluita aivan kuin olisit fyysisesti kampuksella.

Internet-yhteyden jako puhelimen Hotspot-toiminnolla

- Hotspot-toiminto: Useimmissa älypuhelimissa on Hotspot-toiminto, jonka avulla voit jakaa mobiilidatayhteyden esimerkiksi kannettavalle tietokoneelle tai tabletille.
- Käyttötarkoitus: Tämä toiminto on erityisen hyödyllinen tilanteissa, joissa langatonta verkkoa ei ole saatavilla tai se on rajoitettu. Hotspot voi olla korvaamaton apu esimerkiksi etätyössä tai matkustettaessa.

Suojaamattoman verkon ja tiedonsiirron vaarat

Älä työskentele suojaamattomassa verkossa

Kun työskentelet internetissä, on tärkeää ymmärtää, miten suojaamattomat verkkoyhteydet voivat vaarantaa tietoturvasi ja yksityisyytesi.

Katso esimerkki tilanteesta: katso video YouTubessa.

Kuinka tunnistaa suojattu ja luotettava verkko?

- HTTPS-tiedonsiirtoprotokolla: Suojatut sivustot käyttävät https://-tiedonsiirtoprotokollaa, mikä tarkoittaa, että tiedonsiirto on salattua. Tarkista, että osoiterivillä näkyy lukon kuvake.

- Osoiterivi: Muista tarkastella koko osoiteriviä, sillä HTTPS-tunnus ei takaa, että olisit luotettavalla verkkosivulla, vaikka yhteytesi onkin salattua.
- Verkkotunnus eli domain: Sivuston verkkotunnusta eli domainia tutkimalla tiedät, minne selain ottaa yhteyttä, esim. suomalainen verkkotunnuspääte on .fi, jota hallinnoi Suomessa Traficom. Esimerkiksi Metropolia Ammattikorkeakoulun verkkopääte on www.metropolia.fi. Edellä mainitulta verkkopäätteeltä löydät erilaisia verkkosivuja Metropoliaan liittyen ja verkkopääte kuuluu Metropolialle.
- Kauttaviivat ("/) verkkosivujen erottajina: Verkkoyhteyden luotettavuus ja aitous selviävät verkkotunnusta ja URL-osoitetta tutkimalla. Verkko-osoitetta tutkiessa kauttaviiva ”/” erottaa verkkotunnuksen paikallisesta osasta, joka on verkkosivun luojan omaa sisältöä.
- Esimerkiksi https://www.metropolia.fi/ -osoiterivin jälkeen löydät Metropolian luomia verkkosivuja suomeksi, muun muassa opiskelusta (https://www.metropolia.fi/fi/opiskelu-metropoliassa), TKI-toimminnasta (https://www.metropolia.fi/fi/tutkimus-kehitys-ja-innovaatiot) ja Metropoliasta (https://www.metropolia.fi/fi/metropoliasta).

Kuvan lähde: Traficom

Luotettavat ja epäluotettavat verkkosivut: analyysi

Alla on kaksi esimerkkiä, joista toinen on aito verkkosivu ja toinen on keksitty.

Luotettava verkkosivu (aito Traficomin verkkosivu): https://www.traficom.fi/fi/viestinta/fi-verkkotunnukset/fi-verkkotunnushaku

- Sivuston verkkotunnus on suomalainen .fi-päätteinen, joka kuuluu Traficomille.
- www.traficom.fi/-merkkien jälkeinen osuus on Traficomin tuottamaa aineistoa suomeksi, esimerkiksi viestintään liittyen.
- Menemällä osoitteeseen https://www.traficom.fi/fi/viestinta/ päädyt Traficomin ylläpitämälle infosivulle, jossa kerrotaan tietoa, muun muassa Fi-verkkotunnuksista, laajakaistoista ja puhelimista sekä postipalveluista Suomessa.

- Englanninkielinen vastaava sisältö on https://www.traficom.fi/en/communications -sivustolla.

- Esimerkin verkko-osoite vie verkkotunnuksista kertoville sivuille, jonka päätepiste on Traficomin tarjoama verkkotunnushakupalvelu.

Epäluotettava verkkosivu (keksitty opetusesimerkki): https://oma-pankki.fi.example.com/tilin-vahvistaminen.

- Sivuston verkkotunnus on kansainvälinen .com-pääte, jota käyttää example-niminen organisaatio. Verkkotunnukseen on lisätty oma-pankki.fi-osuus, joka hämää uhrin hänen käyttämällensä verkkopankkisivulle.
- .com/-merkkien jälkeen sivusto pyytää uhria vahvistamaan tilinsä voimassaolon (/tilin-vahvistaminen), kuten pyytämällä todennäköisesti häntä syöttämään verkkopankkitunnustietonsa.
- Rikollisen luoma tilin vahvistamiseen tarkoitettu sivu muistuttaa kovasti OMA-Pankki Oy:n verkkopankkisivuja, jolloin uhri ei huomaa eroa virallisen toimijan verkkosivuun.
- Huijaussivusto on olemassa verkkopankkitunnusten keräämiseksi, jolla rikollinen murtautuu OMA-Pankki Oy:n  verkkopankkipalveluun uhrin antamalla verkkopankkitunnustiedoilla.

Tutkimilla tarkkaan osoiteriviä, pystyt arvioimaan paremmin oletko menossa luotettavan organisaation sivuille, esimerkiksi korkeakoulusi, verkkopankkisi tai viranomaisen verkkosivuille.

Avoimet ja ilmaiset verkot

- Ilmaisverkkojen riskit: Julkiset Wi-Fi-verkot (esim. kahviloissa, lentokentillä tai VR:n junissa) ovat usein salaamattomia. Kuka tahansa samassa verkossa voi mahdollisesti seurata verkkoliikennettäsi.
- Vältä suojaamattomia yhteyksiä: Mikäli turvallista Wi-Fi-yhteyttä ei ole saatavilla, jaa mobiililaitteestasi verkko päätelaitteelle – katso ohjeet Metropolian sivuilta.

Suojautumisohjeet

- Älä jaa luottamuksellisia tietoja: Älä koskaan syötä salasanoja, maksutietoja tai henkilötunnuksia suojaamattoman verkon kautta.
- Käytä VPN-yhteyttä: VPN salaa verkkoliikenteen ja suojaa tietosi ulkopuolisilta, vaikka käyttäisit avointa verkkoa.
- Jaa mobiilidata tarvittaessa: Mobiilidatan jakaminen on turvallisempi vaihtoehto kuin suojaamaton Wi-Fi.

Turvaposti ja sähköpostin suojaus

- Turvaposti: Jos lähetät arkaluontoisia tietoja korkeakoulun ulkopuolelle, käytä turvapostia, joka salaa viestisi ja varmistaa vastaanottajan tunnistamisen.
- Korkeakoulun sisäinen sähköposti: Sisäinen sähköpostiliikenne on salattua. Tarvittaessa varmista asia käyttäjätuesta (Helpdesk).

Katso myös toinen ohjevideo: Turvaposti käytännössä
Muista: Verkkoturvallisuus alkaa omista valinnoistasi. Suojaamalla yhteydet ja ymmärtämällä riskit, voit suojata tietosi tehokkaasti.

Varjo-IT:n vaarat

Varjo-IT ja sen riskit korkeakoulussa

Varjo-IT tarkoittaa laitteita, ohjelmistoja tai palveluita, joita käytetään ilman korkeakoulun IT-yksikön hyväksyntää tai tietämystä. Se voi vaarantaa tietoturvan ja aiheuttaa yhteensopivuusongelmia. Tällä sivulla kerrotaan, miksi varjo-IT:n käyttöä tulee välttää ja miten toimia vastuullisesti. Sivun lopussa oleva video avaa aihetta lisää.

Tietopalveluiden hankinta IT-yksikön kautta

Korkeakoulun IT-palvelut tarjoavat valmiiksi testattuja ja tuettuja ratkaisuja opiskeluun, opetukseen ja työskentelyyn. Uutta palvelua harkitessasi:

1. Tarkista olemassa olevat resurssit:
  - Tutustu korkeakoulun intranetiin.
  - Kysy Helpdeskiltä, onko sopivaa ratkaisua jo tarjolla.
2. Tee palvelupyyntö:
  - Jos sopivaa ratkaisua ei löydy, lähetä pyyntö IT-yksikölle palvelupyyntöjärjestelmän kautta.

Huom. Varmista korkeakoulusi käyttäjätuelta, miten saat käyttöösi toivomasi IT-asian ja, onko sitä turvallista käyttää korkeakouluympäristössä. Korkeakoulujen välillä voi olla eroa IT-hankinnoissa. Noudata ensisijaisesti aina korkeakoulusi omaa ohjeistusta.

 Varjo-IT:n riskit

- Digiturvariskit: Luvatonta ohjelmaa ei ole tarkastettu – se voi sisältää haittaohjelmia tai rikkoa tietosuojalainsäädäntöä.
- Tiedon hallinnan puutteet: Tiedot voivat päätyä palvelimille, jotka eivät noudata tietosuojakäytäntöjä tai lakia.
- Päällekkäisyydet ja kustannukset: Samoja työkaluja voidaan hankkia eri tahoilta turhaan, mikä johtaa resurssien haaskaukseen.
- Tuen puute: IT-tuki ei voi auttaa ohjelmistoissa tai laitteissa, joita ei ole virallisesti hyväksytty.

Hyödyt virallisista IT-resursseista

- Toimiva tuki: Helpdesk tukee virallisesti hankittuja järjestelmiä.
- Turvallisuus ja vastuullisuus: Korkeakoulu kantaa vastuun järjestelmien turvallisuudesta.
- Yhteensopivuus: IT-palvelut varmistavat, että kaikki toimii saumattomasti yhteen korkeakoulun muiden järjestelmien kanssa.

Kun käytät korkeakoulun hyväksymiä IT-ratkaisuja, edistät koko yhteisön digiturvaa ja tehokkuutta. Tarkista aina ensin, onko virallista ratkaisua jo tarjolla.

Katso video varjo-IT:n vaaroista (YouTube)

Etätyö ja -opiskelu

Turvallinen etätyö ja -opiskelu

Etätyö ja -opiskelu ovat osa monen korkeakouluyhteisön jäsenen arkea. Tämän ohjeen avulla voit suojata tietosi ja työvälineesi sekä tehdä työskentelystäsi sujuvaa ja turvallista, missä tahansa oletkin.

1. Työvälineet ja laitteet

- Käytä vain työkäyttöön tarkoitettua tietokonetta: Työnantajan tarjoama kone on valmiiksi suojattu ja tuettu.
- Ulkomaanmatkat: Tarvitset ulkomaille korkeakoululta lainatyökoneen, jos olet työsuhteessa korkeakouluun. Ota yhteys IT-tukeen ja kysy ennen reissuasi, mikä on korkeakoulunne toimintaperiaate työskentelyyn ulkomailla.

2. Verkkoyhteys

- Käytä turvallista verkkoa: Vältä julkisia avoimia Wi-Fi-verkkoja. Käytä VPN-yhteyttä erityisesti matkustaessasi tai työskennellessäsi julkisessa verkossa.

3. Tietoturva

- VPN-etäyhteys: Ylläpidä VPN-yhteyttä säännöllisesti. Se takaa päivitysten ja tietoturvatoimien toiminnan.
- Huijausyritysten tunnistus: Älä avaa epäilyttäviä linkkejä tai jaa henkilökohtaisia tietoja tuntemattomille.
- Virustorjunta: Suorita virustarkastuksia säännöllisesti käyttämällä luotettavaa virustorjuntaohjelmaa.

4. Työergonomia ja olosuhteet

- Turvallinen sijainti: Sijoita näyttö ja työpiste niin, ettei ulkopuolisilla ole näkyvyyttä tai kuuloetäisyyttä.
- Pidä taukoja: Muista tauot ja lepo, sillä ne parantavat keskittymiskykyä ja ehkäisevät kuormitusta.

5. Yleisiä etätyövinkkejä

- Noudata ohjeita: Seuraa korkeakoulun ohjeita etätyöhön liittyen.
- Päivitä laitteet: Pidä käyttöjärjestelmät ja ohjelmistot ajan tasalla.
- Käytä vahvoja salalauseita: Salalauseet suojaavat tietosi tehokkaammin kuin yksittäiset sanat.
- Verkkoyhteys pätkii? Sulje videokuva, koska puhe vaatii vähemmän kaistaa.
- Pysy valppaana: Verkkorikollisuus kohdistuu usein huolimattomiin, joten älä jaa henkilökohtaisia tietojasi harkitsemattomasti.

Noudattamalla näitä ohjeita rakennat turvallista ja tuottavaa etätyöympäristöä. Kannusta myös kollegojasi ja opiskelukavereitasi noudattamaan samoja käytäntöjä.

Kotiverkon turvallisuus

Kotiverkon ja reitittimen tietoturva

Etätyö ja -opiskelu vaativat turvallisen kotiverkon. Näillä vinkeillä suojaat sekä henkilökohtaiset että koulutyöhön liittyvät tiedot.

1. Kytke kaapelit oikein

- WAN-portti yhdistää internetiin, LAN-portit jakavat verkon kodin laitteille. Tarkista kaapelit reitittimen ohjeista.

2. Poista etähallinta

- Etähallinta ei ole kotiverkossa tarpeellinen. Poista se reitittimen asetuksista, ellet osaa suojata sitä huolellisesti.

3. Vaihda oletussalasana

- Vaihda reitittimen tehdassalasana laadukkaaseen yksilöityyn salasanaan. Käytä kirjaimia, numeroita ja erikoismerkkejä.

4. Pidä ohjelmisto ajan tasalla

- Aseta reititin päivittymään automaattisesti, jotta uusimmat suojauspäivitykset otetaan heti käyttöön.

5. Yleiset vinkit

- Luo vierasverkko: Pidä vieraslaitteet erillään omista laitteistasi.
- Käytä salattua WiFiä: WPA2 tai WPA3 suojaavat tiedonsiirtoa.
- Piilota kotiverkko ulospäin: Älä anna laitteidesi näkyä suoraan internetiin. Tämä vähentää riskejä.

Kuvien lähde ja lisätietoa:  Kyberturvallisuuskeskus – Kotiverkon ja reitittimen tietoturva

Muista: Turvallinen kotiverkko on jokaisen vastuulla. Pienet teot, kuten oletussalasanan vaihtaminen tai automaattiset päivitykset pienentävät jo merkittävästi tietoturvariskejä.