Title: Tunnistautuminen
Course: Digiturvastartti > Section: Opiskele ja tee

Johdanto

Turvallinen tunnistautuminen

Turvallinen tunnistautuminen on digitaalisen turvallisuuden kulmakivi. Se estää luvattoman pääsyn tietoihin ja järjestelmiin sekä pienentää tietomurtojen riskiä. Ennen kuin syvennymme käytännön keinoihin, tutustutaan keskeisiin käsitteisiin:

- Tunnistautuminen: Prosessi, jossa käyttäjä ilmoittaa henkilöllisyytensä (esim. käyttäjätunnuksella).
- Todentaminen: Vaihe, jossa ilmoitettu henkilöllisyys varmistetaan (esim. salasanalla tai muulla menetelmällä).
- Autentikointi: Synonyymi todentamiselle – tarkoittaa samaa asiaa.
- Monivaiheinen tunnistautuminen (Multi-Factor Authentication, MFA): Tapa vahvistaa henkilöllisyys useammalla kuin yhdellä todennusmenetelmällä (esim. salasana + vahvistuskoodi).

Tässä osiossa perehdytään siihen, miten tunnistautuminen toteutetaan turvallisesti. Käymme läpi, muun muassa seuraavat osa-alueet:

- Monivaiheinen tunnistautuminen: Miksi yksi salasana ei riitä? Kuinka lisävaihe tunnistautumisessa parantaa turvallisuutta?
- Vahvat salasanat ja salalauseet: Miten rakennat helposti muistettavan mutta vahvan salasanan?
- Käyttäjätunnusten turvallinen käsittely: Miten säilyttää, käyttää ja suojata tunnuksiasi arjessa?

Tavoitteena on, että osaat hyödyntää turvallisen tunnistautumisen periaatteita työssä, opiskelussa ja arjessa.

Mitä on todentaminen eli autentikoiminen tarkoittaa?

Todentaminen tarkoittaa prosessia, jossa varmistetaan henkilön tai laitteen oikeellisuus. Se voi olla fyysinen (esimerkiksi henkilökortti) tai digitaalinen (esimerkiksi salasana tai vahvistuskoodi). Todentamisen tarkoituksena on suojata tietoja, järjestelmiä ja yksityisyyttä väärinkäytöksiltä.

Fyysinen todentaminen

Fyysisessä todentamisessa henkilöllisyys tai pääsyoikeus varmistetaan konkreettisilla välineillä:

- Kulkukortit: Käytetään pääsynhallintaan työpaikoilla ja rakennuksissa.
- Henkilö- ja ID-kortit: Viralliset asiakirjat, joilla todistetaan identiteetti.
- Biometriset tunnisteet: Sormenjäljet, kasvojentunnistus tai iirisskannaus – yksilöllisiä ja vaikeasti väärennettäviä.

Digitaalinen (looginen) todentaminen

Digitaalinen todentaminen tapahtuu ohjelmistojen tai palveluiden kautta ilman fyysisiä dokumentteja:

- Käyttäjätunnukset ja salasanat: Yleisimmät menetelmät verkkopalveluissa.
- PIN-koodit: Käytössä esimerkiksi maksukorteissa ja puhelimissa.
- Todennussovellukset ja turva-avaimet: Esimerkiksi Microsoft Authenticator tai mobiilivarmenne.

Miksi todentaminen on tärkeää?

Todentaminen on keskeinen osa digitaalista turvallisuutta. Se suojaa tietoja, estää luvattoman pääsyn, torjuu identiteettivarkauksia ja mahdollistaa turvallisen asioinnin verkossa. Kun ymmärrämme todentamisen merkityksen, osaamme toimia turvallisemmin sekä työssä että arjessa.

Itsensä todentaminen

Missä tilanteessa olet viimeksi käyttänyt salasanaa tai PIN-koodia todentaaksesi henkilöllisyytesi?

- Kirjautuessasi sähköpostiisi
Feedback: Oikein
- Avatessasi auton ovet
Feedback: Oikein
- Tilatessasi ruokaa verkosta
Feedback: Oikein
- Maksaessasi pankki- ja luottokortilla kaupassa
Feedback: Oikein

Monivaiheinen tunnistautuminen (MFA)

Monivaiheinen tunnistautuminen (Multi-factor Authentication, MFA) on tietoturvakäytäntö, jossa henkilön identiteetti varmistetaan käyttämällä useita eri tunnistautumismenetelmiä. Tämä lisää turvallisuutta, sillä hyökkääjän on vaikeampi päästä käsiksi suojattuun tietoon. Kaksivaiheinen tunnistautuminen (Two-factor Authentication, 2FA) on MFA:n yleisin muoto, esimerkiksi käyttäjätunnuksella ja salasanalla sekä autentikaattorisovelluksella.

Miten MFA toimii?

Monivaiheisessa tunnistautumisessa yhdistetään kaksi tai useampi seuraavista elementeistä:

1. Jotain, mitä käyttäjä tietää: Esimerkiksi salasana tai PIN-koodi.
2. Jotain, mitä käyttäjä omistaa: Esimerkiksi koodi, joka lähetetään käyttäjän matkapuhelimeen tai turva-avain.
3. Jotain, mitä käyttäjä on: Biometriset tunnisteet, kuten sormenjälki tai kasvojentunnistus.

Käyttäjän on todistettava henkilöllisyytensä vähintään kahdella näistä kolmesta tavasta ennen pääsyn saamista järjestelmään tai palveluun.

Missä MFA:ta tulisi käyttää?

Monivaiheisen tunnistautumisen käyttö on suositeltavaa kaikissa digitaalisissa palveluissa, erityisesti niissä, joilla on suora yhteys julkiseen verkkoon. Tämä parantaa merkittävästi käyttäjätunnuksien ja arkaluontoisen tiedon turvallisuutta.

Palvelut, joissa MFA:n käyttö on yleistä:

- Korkeakoulujen sähköiset palvelut
- Sähköpostipalvelut, kuten Gmail
- Sosiaalisen median alustat, esim. Instagram
- Viestintäsovellukset, esim. WhatsApp

Miten monivaiheisen tunnistautumisen voi ottaa käyttöön?

Useimmat palvelut tarjoavat asetuksissaan mahdollisuuden aktivoida MFA. Tämä vaihtoehto löytyy yleensä tietoturva- ja yksityisyyssuoja-asetusten tai kirjautumisvaihtoehtojen alta. Seuraamalla palvelun ohjeita voit lisätä ylimääräisen turvakerroksen tilillesi.

Kuvan lähde: Kyberturvallisuuskeskus

Tämä oppitunti opetti sinulle monivaiheisen tunnistautumisen perusteista ja merkityksestä digitaalisen identiteetin suojaamisessa. Tunnistautumismenetelmien yhdistelmä tekee tunnuksiesi murtamisen huomattavasti vaikeammaksi, tarjoten näin paremman suojan sinulle.

Monivaiheinen tunnistaminen käytännössä

Mikä näistä on esimerkki monivaiheisesta tunnistautumisesta?

- Käyttäjätunnus ja salasana.
Feedback: Väärin, käyttäjätunnuksen ja salananan käyttämisessä ei ole kysymys monivaiheisesta tunnistautumisesta, koska siinä todentaminen tapahtuu yksivaiheisesti.
- Syöttämällä salasanan ja tekstiviestissä olevan koodin palveluun.
Feedback: Oikein, tässä tunnistaudut kahdella eri tavalla.
- Vastaamalla turvakysymyksiin.
Feedback: Väärin, turvakysymykst auttavat palauttamaan salasanasi, mutta tunnistautuminen tapahtuu yksivaiheisesti.
- Käyttämällä samaa salasanaa kahdella laitteella.
Feedback: Väärin, käyttämällä samaa salasanaa kahdella laitteella ei ole sama asia kuin monivaiheinen tunnistautuminen.

Salasanojen merkitys

Salasanojen merkitys digiturvassa

Salasanat ovat ensisijainen keino henkilökohtaisen tietoturvan varmistamiseen digitaalisessa maailmassa. Jotta salasanat palvelisivat tarkoitustaan tehokkaasti, on tärkeää noudattaa hyviä salasanakäytäntöjä. Kun noudatat näitä ohjeita, suojaat paitsi omat tietosi myös muiden tiedot

Salasanakäytännöt

- Monimutkaisuus: Salasanan tulisi olla pitkä ja vaikeasti arvattava. Käytä isoja ja pieniä kirjaimia, numeroita ja erikoismerkkejä.
- Pituus:
  - Monivaiheisen tunnistautumisen (MFA) yhteydessä: 8 merkkiä voi riittää.
  - Ilman MFA:ta: suositus vähintään 15 merkkiä.
- Yksilöllisyys: Käytä eri salasanaa jokaisessa palvelussa.
- Vaihda tarvittaessa: Jos epäilet, että salasanasi on vuotanut, vaihda se heti.

Salasanalausekkeen kehittäminen

Salasanalausekkeet varmistavat, että salasanat ovat riittävän pitkiä, mutta ovat helpommin muistettavia kuin monimutkaiset salasanat. Salasanalauseke koostuu niin sanotusta vakioidusta “peruslauseesta”, joka yksilöidään jokaista palvelua varten määrittämäsi logiikan mukaisesti. Salasanalauseke muodostuu useista sanoista, joita täydennetään lisämerkeillä ja numeroilla.

Esimerkki (älä käytä esimerkkejä salasanoina, vaan keksi omat salasanasi):

- Peruslause: AuringonlaskuSateenJalkeen2024@Ranta + palvelun kaksi ensimmäistä ja viimeistä kirjainta.
  - Facebookin tunnus: AuringonlaskuSateenJalkeen2024@RantaFaok
  - Googlen tunnus: AuringonlaskuSateenJalkeen2024@RantaGole

Hyvät ja huonot salasanat

Hyviä esimerkkejä:

- Kissamm3eSeikkai!Maallamme
- 4.5.=M4TTI_kukkarossa_:/
- RaaputinK0rkillap4rveketta96

Vältettäviä salasanoja (Katso yleisimmin murrettut salasanat, esimerkiksi maittain):

- salasana
- rastaman
- maikka

Vältä salasanoja, jotka sisältävät nimesi, syntymäaikasi tai muita helposti arvattavia tietoja.

Käyttäjätunnuksen turvallinen käyttö

Käyttäjätunnus on avain tietoihisi. Muista seuraavat periaatteet:

- Henkilökohtainen vastuu: Käyttäjätunnus on henkilökohtainen. Älä koskaan jaa sitä.
- Ei ryhmäkäyttöön: Ryhmätöitä varten käytä muita työkaluja kuin henkilökohtaisia tunnuksia.
- Lukitse laitteesi: Käytä automaattista lukitusta ja PIN-koodia tai salasanaa. Ohje mobiililaitteiden suojaamiseen
- Kirjaudu ulos: Muista kirjautua ulos käytön jälkeen.
- Älä luovuta salasanaasi: Viranomaiset, pankit ja käyttäjätuki eivät koskaan kysy salasanaasi.

Salasanojen hallinta

Salasananhallintaohjelmat auttavat hallitsemaan salasanoja turvallisesti ja tehokkaasti. Ne parantavat tietoturvaa ja tekevät salasanojen käytöstä helpompaa.

Mikä on salasananhallintaohjelma?

Salasananhallintaohjelma on sovellus, joka tallentaa ja hallinnoi käyttäjän salasanoja turvallisesti. Kaikki salasanat tallennetaan salattuun tietokantaan, johon pääsee yhdellä vahvalla pääsalasanalla. Näin käyttäjän tarvitsee muistaa vain yksi salasana. Käyttämällä salasananhallintaohjelmaa voit parantaa tietoturvaasi, vähentää tietomurron riskiä ja hallita salasanoja sujuvasti.

Esimerkkejä:

- Selainpohjaiset: Google Password Manager, Apple iCloud Keychain
- Sovelluspohjaiset: Keeper, Bitwarden

Miksi käyttää salasananhallintaa?

- Käytännöllisyys: helpottaa salasanojen muistamista ja nopeuttaa kirjautumista.
- Pilvisynkronointi: salasanat saatavilla eri laitteilla.
- Turvallisuus:
  - Luo vahvoja ja yksilöllisiä salasanoja automaattisesti.
  - Vältät saman salasanan käyttöä useassa palvelussa.
  - Automaattinen täyttö vähentää kalastelun riskiä.

Tyypilliset ominaisuudet

- Automaattinen salasanan generointi: ohjelmat luovat vahvoja, satunnaisia salasanoja.
- Turvallinen säilytys: kaikki salasanat tallennetaan salattuun tietokantaan.
- Pääsalasana tai pääsykoodi: yksi vahva salasana suojaa kaikkia tallennettuja salasanoja.